Nøgleord

Sammendrag



Nøgleord

1. Økonomisk og social samhørighed – strukturinterventioner – fællesskabsfinansiering – proceduren for ophævelse af en finansiel støtte – Kommissionens forpligtelser – forpligtelse til at opfordre den pågældende medlemsstat eller de af denne udpegede myndigheder til at fremsætte deres bemærkninger inden en bestemt frist – ingen forpligtelse i det særlige tilfælde, hvor den udpegede myndighed og modtageren af den finansielle støtte er den samme

(Rådets forordning nr. 4253/88, art. 14, stk. 1, art. 21, stk. 1, og art. 24, stk. 1)

2. Fællesskabsret – principper – proportionalitet – ophævelse af hele den finansielle støtte på grund af den manglende gennemførelse af en international messe inden for tekstil- og beklædningssektoren – tilsidesættelse – foreligger ikke

(Rådets forordning nr. 4253/88, art. 24)

Sammendrag

1. Når modtageren af en finansiel fællesskabsstøtte har fået tildelt funktionen som »udpeget myndighed« i henhold til artikel 24, stk. 1, i forordning nr. 4253/88 om gennemførelsesbestemmelser til forordning nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter, er Kommissionen ikke forpligtet til at høre den pågældende medlemsstat, inden den vedtager beslutningen om støttens ophævelse, da Kommissionen ifølge denne bestemmelse ved overvejelserne om at ophæve støtten har valget mellem at opfordre den pågældende medlemsstat eller de af denne udpegede myndigheder til at fremsætte deres bemærkninger inden en bestemt frist.

Det anførte modsiges ikke af den omstændighed, at sagsøgeren er en privat sammenslutning. Der er nemlig efter forordning nr. 4253/88 intet til hinder for, at medlemsstaterne lader private, herunder den, som har foreslået det projekt, der er blevet forelagt Kommissionen med henblik på opnåelse af EU-støtte, udføre opgaver i forbindelse med behandling af ansøgninger om støtte og modtagelse af betalinger i henhold til forordningens artikel 14, stk. 1, og artikel 21, stk. 1. Det gælder så meget mere, når det pågældende finansielle projekt kun perifert berører de offentlige interesser hos den stat, som modtageren af EU-støtten er hjemmehørende i.

(jf. præmis 39, 46 og 47)

2. Kommissionen tilsidesætter ikke proportionalitetsprincippet, når den, efter at have fastslået, at et projekt om afholdelse af en international messe for tekstiler og beklædning, som er foreslået af modtageren af en finansiel støtte, ikke er blevet gennemført på de planlagte datoer, i overensstemmelse med artikel 24 i forordning nr. 4253/88 om gennemførelsesbestemmelser til forordning nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter, beslutter at ophæve hele den tildelte finansstøtte og kræve det udbetalte forskud tilbage.

Da den væsentligste forpligtelse for modtageren af den finansielle støtte bestod i den faktiske gennemførelse af projektet og derfor var en forudsætning for bevillingen af fællesskabsstøtten, har støttemodtageren mistet retten til den pågældende finansielle støtte, fordi den påtænkte messe aldrig blev afholdt, ikke en gang delvis. Kommissionen kunne højst bevilge en delvis finansiering, såfremt projektet var blevet delvis gennemført.

(jf. præmis 59, 60, 67 og 68)